Patrik Laine on päässyt vihdoin nautiskelemaan uuden menopelinsä kyydistä.

Viime syksynä uutisoitiin Patrik Laineen tilanneen lempääläläisestä autoliikkeestä itselleen hulppean Lamborghini Urus -luksusmaasturin.

Parisen viikkoa sitten NHL-tähti pääsi vihdoin oman Lamborghininsa puikkoihin.

– On kyllä siisti peli. Kyllä se tossa on toiminut ihan hyvin, Laine sanoi perjantaina Nokialla ennen kuin oli lähdössä kiertämään River Golfin kenttää.

Laine ei varusteissa pihistellyt.

– Kai siinä kaikki on, mitä voi vain olla, hän myhäilee.

Voimanlähteenä toimii 4,4-litrainen V8-moottori, josta löytyy tuplaturbo.

– Olisko 650 heppaa. Että kyllähän sillä pääsee, mutta eipä sillä oikein voi missään kovaa ajaa.

Laineen Lamborghinista löytyy tyylikkäitä yksityiskohtia, kuten keltainen ratti.­

Tällaisen menopelin hinta Suomessa veroineen on noin puoli miljoonaa euroa.­

Laineen uudenkarhea auto ei ole aivan huomaamattomimmasta päästä. Komea ilmestys kääntää päitä, minne Tesoman tykki sen ohjastaakin.

– Kieltämättä. Toki varmaan tulisi katseita, vaikka se olisi jonkun muunkin värinen.

– Mutta kyllä se mun mielestä niin on, että Lamborghini on keltainen ja Ferrari punainen!

Laine kertoo, ettei kuitenkaan ole päristellyt ympäri Pirkanmaata ihan vain huviajelun vuoksi.

Mutta silloin kun hän on ulkoiluttanut Lamboaan, bensa on alkanut virrata liikennevaloissa yhden jos toisenkin kanssa-autoilijan suonissa.

NHL-tähteä on yritetty haastaa perinteiseen kiihdytyskisaan.

– Mutta eiköhän kaikki tiedä, että häviäisivät sen homman, tuore Lamborghinin omistaja virnistää.

Lamborghini Uruksen kerrotaan kiihtyvän nollasta sataan 3,6 sekunnissa. Auton huippunopeudeksi ilmoitetaan 305 km/h.

– Ei kuitenkaan parane lähteä hurjastelemaan. Äkkiä lähtee kortti, ja sitten mennäänkin pyörällä.

Keltainen värimaailma on vahvasti edustettuna myös auton sisustassa.­

Tesoman tykki luottaa italialaiseen laatuun.­

Lamborghini Uruksen hinta veroineen pyörii Suomessa noin puolen miljoonan euron tietämillä.

Laine osti omansa kuitenkin verovapaasti, sillä hän vie sen itselleen Winnipegiin.

Kauan Laine ei siis ehdi hankinnastaan Suomen maanteillä nauttia.

– Saako sillä nyt 72 päivää ajaa ennen kuin se lähetetään Kanadaan, Laine pohtii.

Winnipegissä Laineen autotallista löytyy jo ennestään Porsche Cayenne -katumaasturi.

– Kaksi autoa pitää olla, koska siellä on yleensä kaksi ihmistä. Nyt oli tällä kaudella Joonakin (Luoto).

Kuten menopeleistä voi päätellä, Laine tunnustautuu innokkaaksi automieheksi.

– Olen aina tykännyt autoista ja haaveillut hienoista sellaisista. Nyt kun olen päässyt sellaiseen asemaan, että voin hankkia muutaman auton, niin kyllä mää tykkään!

Muistatko kevään 2016, jolloin Laine pelasi Tapparassa? 17-vuotiaana hän saapui Hakametsän jäähallille mopoautollaan.